Berluskoni në prag të dorëheqjes?
Italia përgatitet të miratojë reformat buxhetore në përgjigje të krizës
Në Itali, interesat e bonove të thesarit me afat 10-vjeçar arritën në 7 për qind, një ditë pasi kryeministri Berluskoni njoftoi se do të japë dorëheqjen, pasi Parlamenti të miratojë reformat e domosdoshme ekonomike që synojnë stabilizimin e ekonomisë italiane. Kryeministri italian është nën presionin e udhëheqësve të Eurozonës që të sigurojë miratimin e reformave buxhetore me shkurtime në shpenzime për të shmangur një krizë financiare si ajo e Greqisë. Partitë opozitare thanë sot se kërkojnë miratimin e shpejtë të reformave buxhetore, të cilat kryeministri italian Silvio Berluskoni ka premtuar se do t’i realizojë para se të japë dorëheqjen. Parlamentari Elio Lanuti i Partisë Italia e Vlerave, thotë se në këtë kohë trazirash ekonomike, duhet zgjidhur sa më parë kriza politike: Kryeministri italian ka thënë se do të japë dorëheqjen, sapo parlamenti të miratojë reformat ekonomike të kërkuara nga Bashkimi Evropian. Karriera publike 17 vjeçare e kryeministri Berluskoni është karakterizuar nga skandale e trazira politike. Ai u shpreh dje se nuk sheh alternativë tjetër për vendin, përveç zgjedhjeve të parakohëshme: Largimi i Berluskonit nga skena politike ngre një numër pikëpyetjesh për të ardhmen e partisë së tij. Por shqetësimi kryesor mbetet suksesi i qeverisë së ardhshme, e cila do ta marrë pushtetin në një kohë që vendi vuan nën barrën e një borxhi prej 2.6 trilionë dollarësh. Ndërkaq, normat e hua-marrjes për Italinë u rritën më tej sot, duke kaluar masën 7 për qind. Rritja e interesit në 7.36 për qind për bonot 10 vjeçare të thesarit është një ogur shqetësues për gjendjen financiare të ekonomisë së tretë të eurozonës.